**Ministru kabineta noteikumu projekta “Grozījumi Ministru kabineta**

**2011. gada 7. jūnija noteikumos Nr. 429 “Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2011. gada 7. jūnija noteikumos Nr. 429 “Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai”” (turpmāk – projekts) paredz paplašināt ziņu iekļaušanas mērķus integrētajā iekšlietu informācijas sistēmas apakšsistēmā “Personu meklēšana” kriminālprocesa ietvaros, lai apstrādātu ziņas par bez vēsts pazudušām personām vai neatpazīto cilvēku līķiem, kā arī paredz nodrošināt piekļuvi sistēmas atsevišķām ziņām zvērinātiem notāriem un precizēt ziņu glabāšanas reģistra arhīvā daļā termiņu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011. gada 7. jūnija noteikumos Nr. 429 “Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai” (turpmāk – noteikumi) ir noteikts integrētajā iekšlietu informācijas sistēmā iekļaujamo ziņu apjoms, ziņu iekļaušanas pamats un mērķis, ziņu iekļaušanas, izmantošanas un dzēšanas kārtība personas, mantas vai dokumenta atrašanās vietas noskaidrošanai kriminālprocesā, administratīvā pārkāpuma lietas lietvedībā, operatīvās darbības procesā, policijas resoriskā pārbaudē un kārtība tāda cilvēka personības noskaidrošanai, kurš nespēj sniegt ziņas par sevi, vai neatpazīta cilvēka līķa identificēšanai, veicot policijas resorisko pārbaudi.  Noteikumi nodrošina iespēju ar integrētās iekšlietu informācijas sistēmas palīdzību izplatīt informāciju starp kompetentajām iestādēm, lai sasniegtu attiecīgajā procesā izvirzīto mērķi.  Šobrīd personu meklēšanas tiesiskais regulējums ir noteikts Kriminālprocesa likumā, Operatīvās darbības likumā un likumā “Par policiju”.  Saskaņā ar Kriminālprocesa likuma 382.1 panta pirmo daļu, ja kriminālprocesā nepieciešams noskaidrot personas atrašanās vietu un sakarā ar to nav uzdots veikt operatīvās darbības pasākumus, procesa virzītājs var lemt par ziņu iekļaušanu integrētajā iekšlietu informācijas sistēmā personas atrašanās vietas noskaidrošanai.  Operatīvās darbības likums nosaka kritērijus, kad persona būtu atzīstama par bez vēsts pazudušu. Operatīvās darbības likuma 2. pants noteic operatīvās darbības uzdevumus, kur cita starpā pirmās daļas 5. punktā – to personu meklēšana, kuras pēkšņi un bez acīmredzama iemesla pametušas savu pastāvīgo vai pagaidu uzturēšanās vietu, neievēro savu ierasto dzīvesveidu un sazināšanās ar tām nav iespējama, kā arī nepilngadīgo un to personu meklēšana, kuras vecuma, to fiziskā, garīgā stāvokļa vai slimības dēļ ir aprūpējamas, bet aizgājušas no mājām, ārstniecības iestādēm vai citām uzturēšanās vietām (bezvēsts pazudušās personas). Atbilstoši Operatīvās darbības likuma 8.1panta pirmajai daļai, ja šā likuma 2. pantā minēto uzdevumu izpildei un operatīvās darbības mērķu sasniegšanai nepieciešams noskaidrot personas atrašanās vietu, operatīvās darbības subjekta amatpersona var lemt par ziņu iekļaušanu integrētajā iekšlietu informācijas sistēmā personas atrašanās vietas noskaidrošanai.  Likuma “Par policiju” 10. panta pirmās daļas 4. punkts noteic, ka policijai ir tiesības veikt nepieciešamos operatīvās meklēšanas un citus likumā noteiktos pasākumus, lai atklātu, pārtrauktu un novērstu noziedzīgus nodarījumus, konstatētu un meklētu personas, kuras tos izdarījušas vai kuras slēpjas no izmeklēšanas un tiesas, izvairās no kriminālsoda izciešanas vai ir bezvēsts prombūtnē, kā arī lai konstatētu cilvēku personību un identificētu līķus.  Likuma “Par policiju” 14.1 pants nosaka policijas resoriskās pārbaudes veikšanas nosacījumus, proti,kapolicijas resorisko pārbaudi var uzsākt, lai cita starpā noskaidrotu tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi.  Savukārt likuma „Par policiju” 14.2 panta otrā daļa paredz, ka, ja nepieciešams noskaidrot personas, mantas vai dokumenta atrašanās vietu, tāda cilvēka personību, kurš nespēj sniegt ziņas par sevi, vai identificēt neatpazīta cilvēka līķi, policijas darbinieks, kas veic policijas resorisko pārbaudi, var lemt par attiecīgo ziņu iekļaušanu integrētajā iekšlietu informācijas sistēmā personas, mantas vai dokumenta atrašanās vietas noskaidrošanai vai tāda cilvēka personības noskaidrošanai, kurš nespēj sniegt ziņas par sevi, vai neatpazīta cilvēka līķa identificēšanai.  2017. gadā Valsts policija meklēšanā izsludināja 6402 personas (2015.g. – 5625, 2016.g. – 6807), tai skaitā bezvēsts pazudušas – 1455 personas (2015.g. – 1106, 2016.g. – 1243), nepilngadīgas bezvēsts pazudušas – 520 personas (2015.g. – 310, 2016.g. – 260). Ar mērķi iegūt informāciju neatpazīta cilvēka līķa identificēšanai 2017. gadā policijas resoriskā pārbaudes ietvaros meklēšanā tika izsludināta – 141 mirusi persona (2015. g. – 108, 2016. g. – 137).  Valsts policija praksē ir konstatējusi personu meklēšanas jomā būtiskus trūkumus. 2016. gada 6. septembrī tika ieviesta ekspluatācijā integrētajā iekšlietu informācijas sistēmas apakšsistēmas “Personu meklēšana” jaunā versija (turpmāk – Sistēma), kas izstrādāta, lai nodrošinātu noteikumos noteikto prasību izpildi.  Bez vēsts pazudušas personas meklēšana un neatpazīta cilvēka līķa identificēšana tiek realizēta kriminālprocesa ietvaros, kad pastāv pamatotas aizdomas par notikuma saistību ar noziedzīgu nodarījumu, operatīvas darbības procesa ietvaros, kad nepieciešams veikt Operatīvās darbības likumā noteiktus operatīvās darbības pasākumus. Savukārt – policijas resoriskās pārbaudes ietvaros, kad nav pamata saistīt notikumu ar noziedzīgu nodarījumu un nav nepieciešams veikt Operatīvās darbības likumā noteiktus sevišķā veidā veicamus operatīvās darbības pasākumus. Lai nodrošinātu informācijas izplatīšanu starp kompetentajām iestādēm ar Sistēmas palīdzību, bez vēsts pazudušas personas meklēšanai un neatpazīta cilvēka līķa identificēšanai nepieciešams apstrādāt informāciju Sistēmā.  Pašlaik noteikumi neparedz iespēju apstrādāt informāciju Sistēmā kriminālprocesa ietvaros, lai atrastu bez vēsts pazudušu personu un noskaidrotu, vai tās veselībai un dzīvībai nedraud briesmas vai iegūtu informāciju neatpazīta cilvēka līķa identificēšanai.  Praksē, ja pastāv aizdomas, ka ir noticis noziedzīgs nodarījums, amatpersona, kura izskata pieteikumu vai citādā veidā saņemtu informāciju par personas bez vēsts prombūtni, uzsāk kriminālprocesu, kura ietvaros tiek īstenoti bez vēsts pazudušās personas atrašanās vietas noskaidrošanai vai neatpazīta cilvēka līķa identificēšanai nepieciešamie pasākumi un nepieciešamā informācija tiek apstrādāta Sistēmā. Ja tiek pieņemts lēmums par atteikšanos uzsākt kriminālprocesu, jo nekonstatē noziedzīga nodarījuma pazīmes vai noziedzīga nodarījuma sastāvu, meklēšana tālāk tiek īstenota policijas resoriskās pārbaudes ietvaros un lietas materiāli tiek nosūtīti kompetentai iestādei turpmākai izskatīšanai. Savukārt, ja bez vēsts pazudušas personas atrašanās vietas noskaidrošanai nepieciešams veikt operatīvās darbības pasākumus sevišķā veidā, papildu resoriskajai pārbaudei tiek uzsākti operatīvās meklēšanas pasākumi saskaņā ar Operatīvās darbības likumu.  Ņemot vērā minēto, projekts paredz noteikumu 7. punktu papildināt ar diviem jauniem sasniedzamajiem mērķiem, veicot kriminālprocesu – atrastu bez vēsts pazudušu personu procesuālās darbības veikšanai un iegūtu informāciju neatpazīta cilvēka līķa identificēšanai procesuālās darbības veikšanai.  Noteikumu 39. punkts paredz kārtību, kādā ziņas no Sistēmas dzēš, ja ziņu uzturēšanas nepieciešamība netiek aktualizēta. Ņemot vērā to, ka projekts paredz papildināt ziņu iekļaušanas mērķus kriminālprocesa ietvaros, 39. punkts arī būtu papildināms attiecībā uz ziņu dzēšanas kārtību par bez vēsts pazudušām personām un par neatpazīta cilvēka līķa identificēšanu, nosakot, ka ziņas dzēš, ja pagājis viens gads no ziņu iekļaušanas reģistrā vai arī to aktualizācijas.  Saskaņā ar Notariāta likuma 3. pantu un likuma “Par tiesu varu” 106.3 pantu zvērināti notāri ir tiesu sistēmai piederīgas personas, kuras pastāv pie apgabaltiesām un pilda tām likumā noteiktos pienākumus. Amata darbībā zvērināti notāri ir pielīdzināti valsts amatpersonām.  Eiropas Cilvēktiesību tiesa ir atzinusi, ka zvērināts notārs īsteno nozīmīgu publisko funkciju *(National Notary Chamber v Albania (decision), 6 May 2008).* Eiropas Savienības tiesa atzinusi, ka zvērināts notārs irpreventīvās justīcijas elements (*C‑342/15*). Arī Latvijas Republikas Augstākā tiesa norāda, ka Notariāta likuma 5. pantā noteikts, ka zvērināts notārs amata darbībā pakļauts vienīgi likumam un pilda savus pienākumus kā neatkarīgs, neitrāls fizisko un juridisko personu civilo tiesību un likumisko interešu nodrošinātājs. Zvērinātam notāram kā valsts ieceltai amatpersonai, ir pienākums veikt tādas darbības, lai nodrošinātu personu civilās tiesības un likumīgās intereses *(SKC–1840/2016).*  No vienas puses, zvērināts notārs ir valsts amatpersonai pielīdzināta persona, no otras puses, zvērināts notārs pieder brīvajai profesijai. Zvērināts notārs nepārstāv valsts iestādi un netiek ierindots valsts pārvaldes iestāžu hierarhijā. Zvērināti notāri ir pašnodarbinātas personas, kuras pilda likumos noteiktas funkcijas. Zvērinātam notāram brīvās profesijas pārstāvja statuss nepieciešams, lai nodrošinātu neatkarību un objektivitāti, notariālo darbību noslēpumu un sekmētu zvērināta notāra materiālo atbildību par veiktajām amata darbībām. Turklāt zvērinātu notāru uzraudzību īsteno Latvijas Zvērinātu notāru padome un Tieslietu ministrija, kā arī apgabaltiesas priekšsēdētājs un tiesa.  Tiesu un notariātu vieno kopīgi uzdevumi personu civilo tiesību aizsardzības jomā. Zvērināts notārs preventīvi aizsargā personu tiesības un tiesiskās intereses, savukārt tiesa pēc tam, kad radies tiesību un tiesisko interešu aizskārums. Sevišķi svarīga ir zvērināta notāra loma publiski ticamu dokumentu un apliecinājumu radīšanā Latvijas Republikas vārdā. Lai nodrošinātu apliecinājumu un dokumentu publisku ticamību, dokumentos ietvertajiem datiem jābūt balstītiem uz ticamu informāciju. Īpaši būtiski tas ir tiesiskuma principa un sabiedrības uzticības valsts varai un tās veiktajām darbībām nodrošināšanā.  Saskaņā ar Notariāta likuma 75. panta ceturto daļu zvērinātam notāram ir pienākums pārbaudīt datus Nederīgo dokumentu reģistrā. Ievērojot minēto, kā arī to, ka zvērināti notāri ir preventīvā tiesiskuma nodrošinātāji, zvērinātiem notāriem nepieciešams nodrošināt piekļuvi integrētās iekšlietu informācijas sistēmas apakšsistēmām par personas, mantas vai dokumenta meklēšanu.  Valsts policijas un zvērinātu notāru līdzšinējā sadarbībā ir konstatēti gadījumi, kad sadarbībā ir izdevies atrast meklēšanā izsludinātas personas vai saņemt informāciju par personām, kuru rīcībā ir viltoti dokumenti.  Ņemot vērā minēto, projekts paredz papildināt noteikumus ar jaunu 24.1 punktu nosakot, ka zvērinātiem notāriem ir piešķirama piekļuve valsts informācijas sistēmas aktuālajai daļai par iekļautajām ziņām par personām, mantu un dokumentiem zvērināta notāra amata darbību veikšanas laikā.  Noteikumu 43. punkts noteic, ka mantu un dokumentu, kas ir kultūras piemineklis, muzeja priekšmets, mākslas vai antikvārs priekšmets (turpmāk – kultūras vērtība), no reģistra arhīva daļas dzēšamas automātiski pēc 75 gadiem. Maksimālais sods, ko var piemērot par kādu no noziedzīgu nodarījumu, kas ir saistīt ar kultūras vērtībām saskaņā ar Krimināllikumu ir brīvības atņemšana uz laiku līdz 15 gadiem, kas ir sevišķi smags noziegums. Savukārt saskaņā Krimināllikuma 56. pantu personu nevar saukt pie kriminālatbildības, ja no dienas, kad tā izdarījusi sevišķi smagu noziedzīgu nodarījumu, pagājuši 15 gadi no nozieguma izdarīšanas dienas. Minētais glabāšanas termiņš reģistra arhīva daļā ir nesamērīgi liels, turklāt noteikumu 39. punkts attiecībā pret mantu un dokumentu paredz ziņas aktualizēt, kad pagājuši pieci gadi un attiecībā pret personu, kad pagājis viens gads no to iekļaušanas reģistrā. Policijas praksē ir gadījumi, kad persona vēršoties policijā par nozieguma izdarīšanu, nesaņem kultūras vērtības fotogrāfiju ar detalizētu aprakstu, kas apgrūtina policijas darbu, jo policija pat nevar konstatēt meklējamo kultūras vērtību. Līdz ar ko reģistrā tiek ievietotas vispārīgas ziņas par mantu (kultūras vērtību).  Ņemot vērā minēto, projekts paredz samazināt ziņu glabāšanu reģistra arhīvā daļā, nosakot, ka visas ziņas tiks dzēstas automātiski pēc trīs gadiem. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija un Iekšlietu ministrijas Informācijas centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz Valsts policiju, valsts drošības iestādēm, Valsts robežsardzi, pašvaldības policiju, Militāro policiju, Valsts ieņēmumu dienestu, Korupcijas novēršanas un apkarošanas biroju, Ieslodzījuma vietu pārvaldi, prokuratūras iestādēm, tiesām, Iekšējo drošības biroju, Valsts probācijas dienestu, Latvijas Republikas diplomātiskajām un konsulārajām pārstāvniecībām, Ārlietu ministrijas Konsulāro departamentu, Pilsonības un migrācijas lietu pārvaldi, Ceļu satiksmes drošības direkciju, Valsts tehniskās uzraudzības aģentūru, Valsts kultūras pieminekļu aizsardzības inspekciju un Latvijas zvērinātiem notāriem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē tika ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” 2018. gada 28. februārī. |
| 3. | Sabiedrības līdzdalības rezultāti | Pēc likumprojekta publicēšanas Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” nav saņemtas atsauksmes, iebildumi vai priekšlikumi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, zvērināti notāri. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.  Projekta neparedz jaunu institūciju veidošanu, kā arī netiks likvidētas vai reorganizētas esošās institūcijas. |
| 3. | Cita informācija | Projekts paredz paplašināt institūciju loku, kurām ir piekļuve sistēmai, nodrošinot piekļuvi zvērinātiem notāriem atsevišķām sistēmas ziņām savu funkciju izpildei. |

Iekšlietu ministrs Rihards Kozlovskis

Vīza:

Iekšlietu ministrijas valsts sekretārs Dimitrijs Trofimovs

2072

Brūvere, 67829574

[iveta.bruvere@vp.gov.lv](mailto:iveta.bruvere@vp.gov.lv)

Vegneris, 67075276

[dmitrijs.vegneris@vp.gov.lv](mailto:dmitrijs.vegneris@vp.gov.lv)